2 vroue in Pta-Oos vas oor steroïedeFoto: Verskaf Twee vroue is Woensdag by onderskeidelik twee luukse landgoedere in die ooste van Pretoria in hegtenis geneem in verband met die ontdekking van steroïede ter waarde van miljoene rande. Ondersoekbeamptes van die Mpumalanga-eenheid teen ernstige georganiseerde misdaad het in samewerking met ander wetstoepassingsagentskappe klopjagte op drie persele in Pretoria-Oos uitgevoer. Volgens kol. Katlego Mogale, woordvoerder van die Valke, is die beamptes eers na ŉ huis in die Silver Lakes-landgoed waar hulle op steroïede afgekom het wat glo daar op die toneel vervaardig is. ŉ 38-jarige vrou is in hegtenis geneem. Foto: Verskaf Die tweede klopjag was by ŉ pakhuis in Equestria waar steroïede in verskillende stadiums van verpakking gevind is. Die beamptes is hierna na ŉ huis in die Willow Acres-landgoed waar nog steroïede gevind en ŉ 35-jarige vrou in hegtenis geneem is. “Daar is op steroïede, etikette en ander verpakkingsmateriaal ter waarde van R3 miljoen beslag gelê hangende verdere ondersoek.” Die twee vroue sal na verwagting Donderdag in die Pretoria-landdroshof verskyn. Foto: Verskaf